  Майя Бывальцева Туннэ, 8-тӥ оштолэзе Ижкарысь Шор площадьын «Террорлы пумит ӵошен» акция ортчиз. Удмуртиысь Кунпуш ужъёсъя министерство ивортэмъя, ужрадэ 5 сюрс пала адями пыриськиз. Сцена вылысен Санкт-Петербургын луэм шимес учырлы сӥзем кылбуръёс чузъяськизы («И горем стал нам третий день апреля...»), нош лыктэм муртъёс киязы «#Питермыстобой» гожтэмъёсын, Россилэн но Удмуртилэн куншетъёсыныз сылӥзы. Шор площаде вуиз Удмуртилэн тӧроезлэсь ужзэ огдырлы быдэсъясь Александр Бречалов но. Александр Бречалов (пурпаласез) Ижкарын «Террорлы пумит ӵошен» ужрадын Фото: Алёна Селезнёва © «Туж тросэз потэ асьмелэсь, кунмуртъёслэсь, — вераз со журналистъёслы. — Соин ик нош ӵошен кариськыны кулэ. Со вызов. Валамон, асьмемыз секыт вакыт возьма. Оскисько, нимысьтыз ёзэсъёслэн быгатыса ужамзылы луыса, троссэ та выллем учыръёсты алыны луиз. Соин ик асьмелы нуналысь нуналэ сакгес луыны кулэ <…> Со адямиосын бергатон, калыкез люкыны турттон. Но Росси калык сои ник висъяське, со куректон дыръя огазеяське». Россиысь Мер палаталэн ёзчиез Владимир Байметов верамъя, туннэ одӥг куректонэн огазеям адямиос люкаськизы: «Ми ваньмы валаськомы, асьмеос ваньмы ӵош улӥськомы шуыса, ми дась ог-огмылы юрттыны, таӵе минутъёсы со тужгес но кулэ, — пусйиз со. - Террористъёслэн валтӥсь ужпумзы — калыкез кышкатон, люкон, асьсэлэсь кужымзэс возьматон. Таӵе югдурын тужгес валамонэз но огшорыез пумитъяськон — кунын улӥсьёслы но огазеяськон, ӵош луыны быгатэмез возьматон, соос уг кышкало шуыса возьматон, террорлы пумит ӵошен ужаны дась луэмез возьматон». «Удмурт Кенеш» огазеяськонлэн тӧроез Татьяна Ишматова лыдъя, тазьы огазеяськон валаны юрттэ, адями ачиз но матысьёсыз понна гинэ ӧвӧл, дунне понна но кылкутэ шуыса. «Таӵе учыръёс туж огазеяло калыкез, мур куректон-а со, шумпотон-а со, куке ӵош кариськыса быгатӥськом мылкыдмес возьматыны. Ӵош кариськыса со вӧсез, шуом, вӧсь но сокем уг луы, дыр, куке ӵош эшъёсыд вань, кудъёсыз тыныд юртто. Шумпотон но бадӟымгес йӧтэ, куке эшъёс люкасько котырад. Ми котькудмы валаськом, таӵе югдуръёс, учыръёс, Инмар мед утёз, но котькыӵе интыын луыны быгато, котькуд адямиен луыны быгато. Соин ик адямилыкоесь асьмеос котьку кыльыны мед быгатом, ог-огмылы юрттыса улыны, ог-огмы понна сюлмаськыса», — вераз Ишматова. Тодэ вайытом, Санкт-Петербургысь метроын теракт 3-тӥ оштолэзе луиз. Соин сэрен 13 адями быриз, 50-лэсь тросэз сӧсырмизы. Быремъёс пӧлын Удмуртиын вордскем Ирина Медянцева но. Со ас мугорыныз Елена нылзэ ворсаз, нылмурт улэп кылиз, али реанимациын. Тегъёс: Ижкар Удмуртия ТатьянаИшматова Теракт АлександрБречалов  